KIRJALLINEN KYSYMYS P-1300/01

esittäjä(t): Luisa Morgantini (GUE/NGL) komissiolle

(19. huhtikuuta 2001)

Aihe: EY:n ja Israelin kauppasopimuksen sääntöjenvastainen soveltaminen

Israelin viranomaiset myönsivät komissiolle syyskuussa 1998, että Israelin tulli sertifioi osana maan virallista politiikkaa Israelin siirtokunnissa tuotetut tai pääosin jalostetut tuotteet Israelin valtiosta peräisin oleviksi tuotteiksi. EU:n jäsenvaltioiden tulliviranomaiset havaitsivat vuonna 1999 lukuisia siirtokuntien tuotteilla harjoitettuja tuontipetoksia ja raportoivat niistä komissiolle. Tammikuussa 2000 komissio ilmoitti, että Israelin tulkinta sopimuksen maantieteellisestä soveltamisalasta ei käy yksiin Euroopan unionin tulkinnan kanssa ja että asiaan pyritään löytämään käyttökelpoinen ratkaisu tuottamatta haittaa kummallekaan osapuolelle. Maaliskuussa 2000 komissio vakuutti, että vaikka asianomainen kolmas maa ei tekisi yhteistyötä alkuperän määrittämisessä, tuotteiden alkuperän varmentamismenettely antaa mahdollisuuden määritellä, voidaanko tuotteeseen soveltaa suosituimmuuskohtelua. Asiasta vastaavan israelilaisviranomaisen Israelin lehdistölle antamien tietojen mukaan EU:n jäsenvaltioiden tulliviranomaiset suorittivat touko- ja kesäkuussa ensimmäiset useista tuhansista tällaisista varmentamismenettelyistä ja Israelin tulliviranomaiset vastaisivat jäsenvaltioiden suorittamiin alkuperätutkimuksiin vahvistamalla uudelleen tuotteiden alkuperän.

Onko Israelin tapa soveltaa alkuperäsäännöistä tehtyä pöytäkirjaa tulkitsemalla territoriaalilauseketta kansainvälisen julkisoikeuden vastaisella tavalla haitannut tai vähentänyt EU:n jäsenvaltioiden tulliviranomaisten valmiuksia havaita ja estää tullipetoksia? Voiko komissio perussopimusten noudattamisen valvojana kertoa, kuinka laajoja tullipetoksia yhteisöön on kohdistunut viime vuosina ja vuosikymmeninä sen johdosta, että jäsenvaltiot eivät ole pystyneet estämään Israelin siirtokunnista peräisin olevien, Israelin viranomaisten väärin perustein sertifioimien tuotteiden tuontia? Aikooko komissio periä yhteisön varojen menetykset jäsenvaltioilta, joiden tulliviranomaiset eivät ole kyenneet havaitsemaan ja estämään näitä petoksia?

Christopher Pattenin komission puolesta antama vastaus

(21. toukokuuta 2001)

Kuten arvoisa parlamentin jäsen varmaankin tietää, EU:n ja Israelin assosiaatiosopimuksessa määrätään alkuperän varmentamismenettelystä. Tuojamaan tulliviranomaisten on määrä palauttaa

alkuperätodistus viejämaan tulliviranomaisille, jos niillä on aihetta epäillä asiakirjojen aitoutta, asianomaisten tuotteiden alkuperäasemaa tai muiden sopimuksen pöytäkirjan 4 vaatimusten täyttymistä. Tarkastamisen suorittavat viejämaan tulliviranomaiset. Tällainen menettely on parhaillaan käynnissä.

Jäsenvaltioiden tulliviranomaiset ovat lähettäneet Israelin tulliviranomaisille noin 2000 alkuperätodistusta. EU:n ja Israelin assosiaatiosopimuksessa määrätään, että Israelin tulliviranomaisilla on enintään kymmenen kuukautta aikaa vastata jäsenvaltioiden tulliviranomaisille. Jos Israelin tulliviranomaiset eivät vastaa tai jos vastauksessa ei ole riittäviä tietoja kyseisten asiakirjojen aitouden tai tuotteiden tosiasiallisen alkuperän määrittämiseksi, sopimuksen mukaan pyynnön esittäneet tulliviranomaiset epäävät etuuskohtelun.